CELEX: 32006R0592
Language: sk
Date: 2006-04-12 00:00:00
Title: Nariadenie Komisie (ES) č. 592/2006 z  12. apríla 2006 , ktorým sa mení a dopĺňa príloha II k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín

13.4.2006   
            
            
               SK
            
            
               Úradný vestník Európskej únie
            
            
               L 104/13
            
         
      NARIADENIE KOMISIE (ES) č. 592/2006
   z 12. apríla 2006,
   ktorým sa mení a dopĺňa príloha II k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), a najmä na jeho druhú zarážku článku 13,
   keďže:
   
               (1)
            
            
               V nariadení Komisie (ES) č. 473/2002 z 15. marca 2002, ktorým sa menia a dopĺňajú prílohy I, II a VI k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov potravín a ktorým sa stanovujú podrobné pravidlá, pokiaľ ide o prenos informácií o používaní zlúčenín medi (2), sa predlžuje povolenie používania kompostovaného alebo fermentovaného odpadu z domácností v ekologickom poľnohospodárstve pri uplatnení viacerých podmienok použitia na štyri roky, pričom prebieha možné preskúmanie týchto podmienok po ukončení tohto obdobia, pri zohľadnení možných nových právnych predpisov Spoločenstva o odpade z domácností.
            
         
               (2)
            
            
               Štvorročné obdobie sa končí 31. marca 2006 a zatiaľ sa neprijali žiadne nové právne predpisy Spoločenstva o používaní odpadu z domácnosti. Preto je vhodné ponechať povolenia na používanie kompostovaného alebo fermentovaného odpadu z domácností v ekologickom poľnohospodárstve pri uplatnení súčasných podmienok, ale bez ďalšieho časového obmedzenia.
            
         
               (3)
            
            
               Príloha II k nariadeniu (EHS) č. 2092/91 by sa preto mala byť zodpovedajúcim spôsobom zmeniť a doplniť.
            
         
               (4)
            
            
               Opatrenia ustanovené v tomto nariadení sú v súlade so stanoviskom výboru zriadeného podľa článku 14 nariadenia (EHS) č. 2092/91,
            
         PRIJALA TOTO NARIADENIE:
   Článok 1
   Príloha II k nariadeniu (EHS) č. 2092/91 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. apríla 2006.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. apríla 2006
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. ES L 198, 22.7.1991, s. 1. Nariadenie naposledy zmenené a doplnené nariadením Komisie (ES) č. 1916/2005 (Ú. v. EÚ L 307, 25.11.2005, s. 10).
   
      (2)  Ú. v. ES L 75, 16.3.2002, s. 21. Nariadenie zmenené a doplnené nariadením (ES) č. 746/2004 (Ú. v. EÚ L 122, 26.4.2004, s. 10).
   
      PRÍLOHA
      V tabuľke v časti A prílohy II k nariadeniu (EHS) č. 2092/91 („hnojivá a pôdne pomocné látky“) sa v položke „kompostovaný alebo fermentovaný odpad z domácností“ vypúšťa: „Iba počas obdobia, ktoré končí 31. marca 2006.“